KOMISSION ASETUS (EY) N:o 3064/94,

annettu 15 päivänä joulukuuta 1994,

porkkanoiden, sitrushedelmien ja syötäviksi tarkoitettujen omenien ja päärynöiden laatuvaatimuksista annetusta asetuksesta (ETY) N:o 920/89 poikkeamisesta kahden vuoden ajan Ruotsissa tuotettujen porkkanoiden osalta ja asetuksen (ETY) N:o 920/89 soveltamista koskevien edellytysten väliaikaisesta vahvistamisesta tiettyjen omenalajikkeiden osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Norjan, Itävallan, Suomen ja Ruotsin liittymisasiakirjan ja erityisesti sen 150 artiklan 3 kohdan,

ottaa huomioon hedelmien ja vihannesten yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna komission asetuksella (ETY) N:o 2753/94(2), ja erityisesti sen 2 artiklan 3 kohdan,

Norjan, Itävallan, Suomen ja Ruotsin liittymisasiakirjan liitteessä XV määrätään tuoreita hedelmiä ja vihanneksia koskevan yhteisen markkinajärjestelyn osalta, että Ruotsissa tuotetut porkkanat saavat poikkeuksen laatuvaatimuksiin kahden vuoden ajaksi edellytyksin, jotka on vahvistettava; tätä varten olisi täsmennettävä säännöstä porkkanoitten, sitrushedelmien ja syötäväksi tarkoitettujen omenien ja päärynöiden laatuvaatimuksista ja asetuksen N:o 58(3) muuttamisesta 10 päivänä huhtikuuta 1989 annetun komission asetuksen (ETY) N:o 920/89, sellaisena kuin se on viimeksi muutettuna asetuksella (ETY) N:o 2611/93(4), jota ei sovelleta Ruotsissa tuotettuihin porkkanoihin,

Euroopan unionin jäsenvaltioiden ja Ruotsin välillä käytyjen ministeritason neuvottelujen tulosten mukaisesti olisi tiettyjä tyypillisesti ruotsalaisia omenalajikkeita pidettävä kahden vuoden ajan Ruotsin liittymisestä asetuksessa (ETY) N:o 920/89 tarkoitettuina väritykseltään punakirjavina lajikkeina; tänä aikana on perusteltua soveltaa tätä luokitusta koko Euroopan yhteisössä,

liittymisasiakirjan mukaan tässä asetuksessa säädettyjä toimenpiteitä voidaan toteuttaa ennen Ruotsin liittymistä ja ne voivat tulla voimaan Ruotsin liittymisasiakirjan voimaantulopäivänä, jollei liittymisasiakirjassa toisin määrätä, ja

tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Poiketen siitä, mitä asetuksen (ETY) N:o 920/89 liitteessä I olevassa II A kohdassa ja V B kohdassa määrätään, Ruotsissa tuotettuja turpeeseen varastoituja porkkanoita voidaan pitää kaupan Ruotsin markkinoilla ja viedä kolmansiin maihin.

2 artikla

Sovellettaessa asetuksen (ETY) N:o 920/89 liitteessä III olevaa II B kohtaa omenalajikkeita Alice, Aroma ja Kim pidetään mainitun liitteen B ryhmän taulukossa I tarkoitettuina väritykseltään punakirjavina lajikkeina.

3 artikla

Tämä asetus tulee voimaan päivänä, jona liittymisasiakirja tulee voimaan.

Sitä sovelletaan kahden vuoden ajan sen voimaantulosta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 15 päivänä joulukuuta 1994.

Komission puolesta

René STEICHEN

Komission jäsen

(1) EYVL N:o L 118, 20.5.1972, s. 1

(2) EYVL N:o L 292, 12.11.1994, s. 3

(3) EYVL N:o L 97, 11.4.1989, s. 19

(4) EYVL N:o L 239, 24.9.1993, s. 17